SANTA FE: Reddit er et af de mest populære sociale medier i verden. Hvor populær? I 2013 klikkede 731 mio. mennesker sig ind på Reddit, de skrev 404 mio. kommentarer og 40 mio. indlæg og oftest under anonymitetens slør.

I årevis var »Violentacrez« en af de flittigste og mest læste bidragsydere. Han oprettede et forum, hvor brugerne kunne offentliggøre bikinibilleder af mindreårige, og han styrede et forum med billeder af sagesløse kvinders balder og bryster. Han oprettede fora, som handlede om at tilsvine jøder, sorte og kvinder, og han oprettede fora, som handlede om at hylde Hitler, incest og voldtægt.

I den virkelige verden ville »Violentacrez« blive kaldt et dumt svin, i den virtuelle verden bliver han kaldt »en trold«, og på Reddit var han kongen af troldene. Han tiltrak millioner og millioner af klik, hans site med mindreårige piger var en overgang den mest populære søgning på Reddit, og han trykkede præcis på de knapper, som – alt efter temperament – gjorde læserligt ondt eller godt. Som nyhedssitet Gawker i 2012 skrev i en profil af ham: »Hvis du har det med at blive fornærmet, så har »Violentacrez« skrevet eller gjort noget, som kan fornærme dig ... Han er den værste trold på internettet.«

Tosser og trolde

Det er for såvidt underordnet at diskutere, om internettet er en negativ eller positiv størrelse – og af to grunde. For det første fordi vi ligesom med vejret ikke kan gøre alverden ved det, ikke andet end at tage passende tøj på, og for det andet fordi sådan en diskussion hurtigt vil blive afsporet – i det mindste hvis den foregår på internettet.

På et tidspunkt vil der komme et indlæg, som er lige så skråsikkert, som det er stupidt, og det vil kort efter blive efterfulgt af et indlæg, der med kiropraktisk nøjagtighed finder en klemt nerve, snart vil det gå ud over muslimerne og jøderne, rumænerne stjæler, og det gør Helle Thorning i øvrigt også – og tissemand.

Man kan finde den slags kommentarer alle vegne, hvor der foregår en virtuel debat, man kan finde dem på avisernes blogs og på Facebook og YouTube, og de gemmer sig bag lag af dæknavne, og spørgsmålet er – hvem i himlens navn er de pågældende? Nogle af dem er uden tvivl plaget af en vis goldhed mellem ørerne og kan ikke gøre for deres lavmålthed, men andre kan lige så utvivlsomt gøre for det – og faktisk er det hele formålet, kan man have mistanke om. At slå så lavt og dybt som muligt og gøre ondt.

Og mistanken er korrekt, fastslår tre psykologer og forskere fra University of Manitoba. De offentliggjorde for nylig i tidsskriftet »Personlity and Individual Differences« den første personlighedsundersøgelse af troldene – hvem er de, og hvorfor gør de, som de gør – og deres konklusion er klar: Troldene er utiltalende mennesker.

Afsløret

Reddit kalder sig selv for »internettets forside«, og der er for såvidt noget om snakken, for det er her alt sammen – alt det finurlige og begavede, som gør internettet så fantastisk, og alt det uappetitlige, som gør internettet så krybende uhyggeligt. Den ene dag er præsident Obama på besøg på Reddit med en spørgsmål-svar-seance, og den næste dag hitter den slags indlæg, der er skrabet af køleren på en lastbil.

Journalist Adrian Chen fra Gawker lagde mærke til, at en bidragsyder ved navn »Violentacrez« – udtalt som »violent acres« – var allestedsnærværende i den sidste kategori. Som Chen skrev: »Hans speciale er at udsprede billeder af meget lidt påklædte mindreårige piger, men han gør sig også i en uendelig strøm af racisme, pornografi, blodsplatter, kvindehad, incest og alle slags eksotiske ulækkerheder.«

I 2012 – da Chen begyndte sin undersøgelse – havde »Violentacrez« oprettet et forum med børneporno light – »Jailbait« – og han var redaktør på et forum med titlen »Creepshots«, hvor »brugerne offentliggjorde billeder, som de hemmeligt havde taget af kvinder, oftest nærbilleder af bagdele og bryster, og så kunne alle være med på en kigger«.

Chen fandt ud af, hvem der i virkeligheden gemte sig bag pseudonymet »Violentacrez«, og han ringede til ham. »Violentacrez« tiggede Chen om at lade være med at afsløre ham, og det var en ynkelig forestilling. Manden, som havde udstillet sagesløse småpiger for millioner af mennesker, tryglede om ikke selv at blive udstillet.

Men han blev udstillet, Michael Brutsch blev udstillet, og de samme millioner mennesker, som havde fundet en pervers glæde i hans uappetitligheder, kunne nu finde den i afsløringen af det vakuum, der var ham og hans liv. Han var en midaldrende og overvægtig mand, som boede med sin kone i en kedelig forstad i Texas, en computerprogrammør, og Chen tegnede et skræmmende billede af en aften hjemme hos hr. og fru »Violentacrez«. De sad side om side i dobbeltsengen med hver deres bærbare computer, hun fandt billeder af søde dyr og lagde dem på Reddit, mens han fandt billeder af coitus, trafikulykker og halvnøgne børn og lagde dem på Reddit.

Det var den virtuelle troldekonge i virkelighedens verden.

Men hvorfor gjorde han, som han gjorde? Hans svar var, at han gjorde det, fordi det morede ham, og fordi »folk ikke skal tage tingene så alvorligt«.

Sadist og psykopat

Det er selvfølgelig nemt nok at sige, når man uddeler øretæverne, når man udstiller børn og kvinder og hader jøder og sorte og gemmer sig bag et pseudonym. Det er ganske anderledes at være på den anden side, og det forstod Brutsch tydeligvis ikke. Hverken i interviewet med Gawker eller andre interview, bl.a. på CNN, udtrykte han empati, og han stoppede kun sin aktivitet, fordi »det ikke længere var sjovt«, som han forklarede.

Det er uvist, om han passer med den personlighedsbeskrivelse, som de canadiske forskere offentliggjorde, men hér er, hvad de afslørede: De undersøgte, om troldene var kendetegnet af, hvad psykologien kalder »den mørke tetrade af karaktertræk«, narcissisme, psykopati, sadisme og machiavellianisme – løgn og bedrag. Forskerne rekrutterede forsøgspersoner på hjemmesider og blandt universitetsstuderende, og de spurgte til deres adfærd på sociale medier og andre sites, og 5,6 pct. af forsøgspersonerne erkendte, at de skrev kommentarer på sites, fordi de elskede at »trolde« andre. I en anden undersøgelse udviklede forskerne et spørgeskema med spørgsmål om online-adfærd og -motiver, bl.a. med udsagn som »jeg elsker at genere andre mennesker online og gøre dem ondt«, »jeg elsker at linke til sites, som jeg ved vil chokere«, »jeg elsker at spille skurken i spil og tortere de andre«, og »jo mere sød og ubesudlet et emne eller en ting er, desto sjovere er det at besudle den«.

De personer, som bekræftede, at de nød at »trolde« andre og gøre ondt, blev derefter spurgt om andre karaktertræk, og forskerne konkluderer om troldene:

- Bortset fra narcissisme lider de af den »mørke tetradepersonlighed« – psykopati, sadisme og machiavellianisme.

- Især de sadistiske karakteregenskaber er fremtrædende. Trolde får en personlig fornøjelse ud af at skade andre.

- Kausaliteten er, at en sadistisk personlighed fører til trolling, ikke omvendt.

- Troldene er få, men de bruger så mange flere timer online end andre og fylder derfor så meget mere. Der er en sammenhæng mellem stort internetbrug og trolling.

Trolde og klik

I psykologi taler man ikke om »syge personligheder«, men de fleste vil formentlig betragte sadister, psykopater og lystløgnere som netop dét – og hvis de stillede sig op i et fysisk forum og generede kvinder og minoriteter eller tog udfordrende billeder i en børnehave, ville det formentlig føre til kontakt med ordensmagten.

Bagvaskelse er ikke ytringsfrihed, pædofili, sexchikane og racehad er heller ikke.

Så hvis man ikke accepterer den slags i den virkelige verden, hvorfor gør man så i den virtuelle?

Man kan ikke forhindre troldene i at oprette deres egne websider med sex, vold og had, men det er typisk ikke, hvad troldene vil, for den slags opfylder ikke deres sadistiske behov. For det første fordi de kun vil tiltrække få læsere, og for det andet fordi deres læsere ikke vil blive chokerede. De vil netop få, hvad de forventer – sex, vold og had. Derfor vil de skrive kommentarer på mediernes blogs, på Facebook, Twitter, YouTube eller på Reddit.

Spørgsmålet er derfor, hvorfor medierne og de andre sites accepterer det?

Spørgsmålet er så meget mere aktuelt, fordi en anden undersøgelse sidste år – fra George Mason University – viste, at trolde fører til en polarisering og afsporing af debatten og til en generel tilsøling af det medie, som huser dem. Et klogt menneske kan skrive et klogt indlæg, men med et halehæng af trolde og tosser vil det generelle indtryk være besmittet, fastslog undersøgelsen.

Eksemplet med Michael Brutsch forklarer imidlertid, hvorfor medierne accepterer trolde – og svaret er klik. Internetmedier er i høj grad en verden, der måles i kvantitet frem for kvalitet, i hoveder frem for høveder, og Michael Brutsch alias »Violentacrez« kunne trække klik til. Det er muligt, at Reddit udadtil forsøgte at lægge afstand til ham – især efter den pæne mediekoncern Condé Nast i 2011 købte sitet – men indadtil elskede Reddit ham, fordi han forstod at skabe drama, og drama skaber klik.

»Violentacrez« var ulønnet redaktør – såkaldt moderator – på 400 undersites på Reddit, som Gawker skrev, han var en mentor for andre redaktører og skrev sitets manual for redaktører. Da Reddit blev tvunget til at lukke for sit halvpædofile forum, »Jailbait«, fik Butsch et forhåndstip fra Reddits chef og et klap på skulderen for en god indsats, »men jeg har ikke noget valg i denne sag«, skrev chefen beklagende.

Så officielt tog Reddit afstand fra fora, der hyldede Hitler eller incest, men uofficielt elskede sitet dem, fordi de tiltrak klik – akkurat som en gårdbrand trækker nysgerrige til.

Det var også Brutsch selv, som til sidst trak stikket, og ikke Reddit, som smed ham ud. Han blev også kort efter fyret fra sit arbejde, og da han kom for skade at sige, at han gerne ville have et arbejde i pornoindustrien, fik han en ydmygende lektie fra Jennifer Abel, en tidligere stripper.

Hun skrev i Daily Dot, at pornoindustrien aldrig ville have ham, fordi han forbrød sig mod de to mest grundlæggende regler i industrien – samtykke og ingen mindreårige – og i en retfærdig verden ville han i det hele taget ikke kunne få et job noget sted, skrev hun: »For hvilken arbejdsgiver ved sine fulde fem vil ansætte en person, som ikke har respekt for vigtigheden af samtykke?«

Stripperen gav trolden tørt på – og for hans ofre føltes det uden tvivl skadefrydende godt.